કાર લઈને તેઓ નવી બંધાઈ રહેલી છાવણીના દક્ષિણ-પૂર્વ છેડા સુધી પહોંચી ગયા. બરફમાં બની ગયેલી એક કામચલાઉ કેડી પર થઈને તેઓ ક્ષિતિજની સમાંતરે આગળ ચાલ્યા. એક સમયે ઓસ્ટ્રિયન મિલિટરી અર્થવર્ક તરીકે વપરાતી જગ્યાએ પહોંચીને એ કેડી પૂરી થઈ ગઈ. અહીં એક પહોળા-ઊંડા ખાડાની ફરતે એક ગોળાકાર ટેકરો હતો. કોઈ તોપચીની નજરે જોતાં એ જગ્યા કોઈ મહત્વની મોરચાબંધી જેવી લાગતી હતી, જ્યાંથી તોપમારો કરીને રશિયા તરફ જતા રસ્તાનો વિનાશ કરી શકાય તેમ હતું! પરંતુ અન્ટર્સ્ટર્મફ્યૂહરર ગેટેને તો એ જગ્યા, ગેરશિસ્ત કરવા બદલ કોઈ કેદીને સજા દેવા માટે વધારે યોગ્ય લાગતી હતી. અહીંથી છાવણીનો આખો વિસ્તાર જોવા મળતો હતો.